
	Par līguma par personālservitūta nodibināšanu noslēgšanu ar Rīgas valstspilsētas pašvaldību par zemesgabala Priedaine 0101, Jūrmalā, daļu
	(protokols Nr. 10, 16. punkts)



Īpašuma tiesības uz zemesgabalu Priedaine 0101, Jūrmalā, kadastra Nr. 1300 005 0101, ar kopējo platību 55805 m2, ar Rīgas rajona tiesas zemesgrāmatu nodaļas 2004. gada 12. novembra lēmumu nostiprinātas Rīgas pilsētas pašvaldībai Jūrmalas pilsētas zemesgrāmatas nodalījumā Nr. 100000155128.

Lai uzlabotu Priedaines dzelzceļa stacijas pieejamību, izbūvējot veloinfrastruktūru, veicinot ilgtspējīgu daudzveidu mobilitāti un sabiedriskā transporta izmantošanu, Jūrmalas valstspilsētas administrācija (turpmāk – Administrācija) ir izstrādājusi projektu “Transporta savienojuma punkta “Priedaine” pilnveide” kas sevī ietver būvprojekta “Veloceliņa izbūve gar Lielo prospektu no Priedaines stacijas līdz Babītes ielai, ieskaitot dzelzceļa pārbrauktuvi Babītes ielā” (turpmāk – Projekts).
Administrācija 2026. gada 6. martā iesniedza Centrālajai finanšu un līgumu aģentūrai (turpmāk – Aģentūra) Projekta iesniegumu Nr. 2.3.1.2/2/26/A/010 “Transporta savienojuma punkta “Priedaine” pilnveide”. Aģentūra 2026. gada 9. jūnijā pieņēma lēmumu, ar ko apstiprināja Projekta iesniegumu.
Sekmīgai Projekta īstenošanai ir nepieciešams zemesgabals 53 m3 platībā, kas pieder Rīgas valstspilsētas pašvaldībai, un par tā lietošanu personālservitūta veidā ir nepieciešams noslēgt līgumu “Par personālservitūta nodibināšanu zemesgabala Priedaine 0101, Jūrmalā, daļai 53 m2 platībā” ar Rīgas valstspilsētas pašvaldību. Administrācija ir saņēmusi Rīgas valstspilsētas pašvaldības sagatavotu līguma par personālservitūta nodibināšanu projektu.
Pamatojoties uz iepriekš minēto un Pašvaldību likuma 4. panta pirmās daļas 2. punktu un 73. panta ceturto daļu, Civillikuma 1130. – 1131. pantu, 1142. pantu, 1231. panta trešo punktu un 1232. pantu un Jūrmalas domes Pilsētsaimniecības un transporta jautājumu komitejas 2026. gada 11. augusta sēdes atzinumu (protokols Nr. 1.2-11/58), Jūrmalas dome nolemj:
1. Atzīt, ka uz Rīgas valstspilsētas pašvaldības vārda reģistrētā zemesgabala Priedaine 0101, Jūrmalā, kadastra apzīmējums 1300 005 0101, daļa 53 m2 platībā, ir nepieciešama Jūrmalas valstspilsētas pašvaldībai Pašvaldību likuma 4. panta pirmās daļas 2. punktā noteiktās funkcijas – gādāt par pašvaldības administratīvās teritorijas labiekārtošanu – īstenošanai.
2. Nodibināt personālservitūtu par labu Jūrmalas valstspilsētas pašvaldībai uz Rīgas valstspilsētas pašvaldībai piederoša zemesgabala Priedaine 0101, Jūrmalā, kadastra Nr. 1300 005 0101, daļu 53 m2 platībā, noslēdzot līgumu par personālservitūta nodibināšanu.

3. Uzdot Administrācijas Īpašumu pārvaldes Pašvaldības īpašumu nodaļai organizēt līguma par personālservitūta nodibināšanu noslēgšanu ar Rīgas valstspilsētas pašvaldību.
4. Pilnvarot Administrāciju Jūrmalas valstspilsētas pašvaldības izpilddirektora personā Jūrmalas valstspilsētas pašvaldības vārdā parakstīt šī lēmuma 3. punktā minēto līgumu.

	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

